Jokereiden tämän kauden paras maalintekijä Nicklas Jensen jatkaa joukkueessa ensi kaudella. Tanskalaisen jatkosopimus sisältää myös option kaudesta 2020-21.

Jensen, 26, teki runkosarjassa 48 ottelussa 21+18=39 pistettä, joilla oli joukkueen paras maalintekijä ja neljänneksi paras pistemies. Hän on kahden KHL-kautensa aikana tehtaillut 102 kamppailussa 40+36=76 pistettä.

Tanskalainen on edustanut maataan neljä kertaa MM-kisoissa ja aloittaa tulevalla viikolla leirityksen toukokuussa Slovakiassa pelattavaan turnaukseen.

-Jensen kuuluu KHL:n parhaiden maalintekijöiden joukkoon ja on ollut kahdella viime kaudella joukkueellemme todella tärkeä pelaaja. Hän on vahva, hyvin liikkuva ja loistavan laukauksen omaava hyökkääjä, jossa on potentiaalia kehittyä yhä paremmaksi. Olemme erittäin iloisia, että hän jatkaa ryhmässämme, sanoo Jokereiden GM Jari Kurri.

-Kaksi viime vuotta ovat olleet urani parhaat, ja olen todella innoissani, että saan jatkaa täällä myös seuraavalla kaudella. Rakastan pelata tässä seurassa ja asua Helsingissä. Haluan, että joukkueena etenemme pidemmälle kuin mihin olemme tähän asti pystyneet, ja olen varma, että myös onnistumme siinä, Jensen kertoo.